VEGA præsenterer

**Soulet sjælesmørelse med Nathaniel Rateliff And The Night Sweats rykkes til Store VEGA**

*​Billetterne blev revet væk efter annoncering af koncerten i Lille VEGA med det storsvingende soulkollektiv. Derfor tramper og klapper Nathaniel Rateliff og band sig nu gennem deres svingende og beskidte soulblanding i Store VEGA den 30. oktober.*

Det er skramlet, beskidt og basalt, når Nathaniel Rateliff skræller lag af hans liv akkompagneret af hefitige soul-, blues- og americana-toner sammen med bandet The Night Sweats. De pakker de sjælesøgende tekster ind i vuggende groves, som gør deres liveshows til en svedig, soulet sydstats-sauna. Se blandt andet denne livevideo af åbningsnummeret, ”[I Need Never Get Old](https://www.youtube.com/watch?v=TZagCklvj1E)”, fra deres debutalbum.

**Forrygende blanding af vintage soul, blues og folkrock**

Jimmy Fallon så en YouTube-video med bandet og inviterede dem til at spille i sit populære talkshow *The Tonight Show*, hvor de klappede og trampede sig gennem singlen ”[S.O.B](https://www.youtube.com/watch?v=1iAYhQsQhSY)”. Det blev startskuddet til massiv opmærksomhed rettet mod bandet og deres musik. Singlen gik nummer ét på Billboards alternative hitliste og spillede sig ind på flere nationale top-ti pladser. Pt. er den blevet afspillet flere end 27 millioner gange via Spotify.

**Fra populær soloartist til storgroovende soulkollektiv**

Det selvbetitlede debutalbum bindes eminent sammen af det ekstremt vellydende band, men ikke mindst af Nathaniel Rateliffs kraftfulde og karismatiske vokal, som lige let formidler smerte og glæde med en intensitet, der fastholder lytterens opmærksomhed hele vejen igennem. Talentet bliver understreget ved at være være udgivet på det ikoniske soul-pladeselskab Stax (Otis Redding, Booker T. & the M.G.s m.fl.).

Nathaniel Rateliff har siden 2005 høstet anerkendelse for sit soloprojekt af folk-baserede og eftertænksomme sange. Musik der har sikret ham optrædener sammen med bl.a. Bon Iver, Iron & Wine, Ben Howard, Michael Kiwanuka samt The Low Anthem. Man får et godt indtryk af hans sangskriver-side i musikdokumentaren [*From Austin to Boston*](https://www.youtube.com/watch?v=z_6GaUYm9N4). Her kører Nathaniel Rateliff fra Texas og nordpå sammen med tre andre bands (Ben Howard, The Staves og Bear’s Den). Dokumentaren kan ses på Netflix.

**Fakta om koncerten:**

Nathaniel Rateliff And The Night Sweats (US)

Søndag den 30. oktober 2016 kl. 20:00

Store VEGA, Enghavevej 40, 1674 Kbh. V

150 kr. + gebyr

Billetsalget er startet via vega.dk og Ticketmaster